次韵孔四著作早行
作者：黄庭堅
朝代：宋

paragraphs: 棄置鋤犁就車馬，從來計出古人下。
塵埃好在三尺桐，不疑萬世期子野。
明經使者著書郎，風雨乘馹忘夙夜。
回車過門問無恙，何意深巷勤長者。
聖師之後蓋多賢，領略世故有餘暇。
白面長身雖不見，好古發憤尚類也。
自然身如警露鶴，每先鳴雞整初駕。
北行河决所至郡，肅肅王命哀鰥寡。
力排滹沱避城郭，深澤疲民且田舍。
賈生三策藏胸中，羿矢百中不虛捨。
行歸定拜關內侯，但賜黄金恐非價。